CELEX: 32016D2314
Language: fi
Date: 2016-12-19 00:00:00
Title: Neuvoston päätös (YUTP) 2016/2314, annettu 19 päivänä joulukuuta 2016, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta

20.12.2016   
               
               
                  FI
               
               
                  Euroopan unionin virallinen lehti
               
               
                  L 345/62
               
            NEUVOSTON PÄÄTÖS (YUTP) 2016/2314,
      annettu 19 päivänä joulukuuta 2016,
      keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta
      EUROOPAN UNIONIN NEUVOSTO, joka
      ottaa huomioon Euroopan unionista tehdyn sopimuksen ja erityisesti sen 42 artiklan 4 kohdan ja 43 artiklan 2 kohdan,
      ottaa huomioon unionin ulkoasioiden ja turvallisuuspolitiikan korkean edustajan ehdotuksen,
      sekä katsoo seuraavaa:
      
                  (1)
               
               
                  Neuvosto antoi 18 päivänä toukokuuta 2015 päätöksen (YUTP) 2015/778 (1).
               
            
                  (2)
               
               
                  Neuvosto antoi 20 päivänä kesäkuuta 2016 päätöksen (YUTP) 2016/993 (2), jolla muutettiin päätöstä (YUTP) 2015/778 lisäämällä kaksi tukitehtävää EUNAVFOR MED SOPHIA -operaation toimeksiantoon, nimittäin Libyan rannikkovartioston ja laivaston valmiuksien kehittämisen ja koulutuksen sekä tietojenvaihdon ja Yhdistyneiden kansakuntien (YK) asevientikiellon täytäntöönpanon edistämisen aavalla merellä Libyan rannikon edustalla.
               
            
                  (3)
               
               
                  Libyan rannikkovartioston ja laivaston mahdollisten koulutettavien turvallisuusselvityksiä olisi tehostettava vaihtamalla tietoa Interpolin, Kansainvälisen rikostuomioistuimen ja Amerikan yhdysvaltojen sekä jäsenvaltioiden, YK:n Libyan-tukioperaation (UNSMIL), Euroopan poliisiviraston (Europol) ja Euroopan raja- ja merivartioviraston (Frontex) kanssa.
               
            
                  (4)
               
               
                  Tietojenvaihto pantaessa täytäntöön YK:n asevientikieltoa aavalla merellä Libyan rannikon edustalla olisi sallittava turvallisuusluokkaan ”SECRET UE/EU SECRET” asti.
               
            
                  (5)
               
               
                  EUNAVFOR MED SOPHIA -operaatiolle olisi annettava mahdollisuus vaihtaa tietoja Interpolin kanssa ihmiskaupan torjunnan tai asevientikiellon yhteydessä.
               
            
                  (6)
               
               
                  Lisäksi poliittisten ja turvallisuusasioiden komitealla (PTK) olisi oltava toimivalta valtuuttaa unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, vaihtamaan tarvittaessa tietoja asianomaisten kolmansien valtioiden ja kansainvälisten järjestöjen kanssa EUNAVFOR MED SOPHIA -operaation operatiivisten tarpeiden täyttämiseksi.
               
            
                  (7)
               
               
                  Korkealla edustajalla olisi oltava valtuudet siirtää turvallisuusluokiteltujen tietojen luovuttamista ja päätöksessä (YUTP) 2015/778 tarkoitetuista tätä koskevista järjestelyistä sopimista koskevat valtuudet.
               
            
                  (8)
               
               
                  Korostettakoon, että EUNAVFOR MED SOPHIA -operaation on henkilötietoja ja todisteita kerätessään, tallentaessaan ja vaihtaessaan noudatettava sovellettavaa lainsäädäntöä.
               
            
                  (9)
               
               
                  Päätös (YUTP) 2015/778 olisi muutettava tämän mukaisesti,
               
            ON HYVÄKSYNYT TÄMÄN PÄÄTÖKSEN:
      1 artikla
      Muutetaan päätös (YUTP) 2015/778 seuraavasti:
      
                  1)
               
               
                  Korvataan 2 artiklan 4 kohta seuraavasti:
                  ”4.   EUNAVFOR MED SOPHIA -operaatio voi kerätä ja tallentaa sovellettavan lainsäädännön mukaisesti EUNAVFOR MED SOPHIA -operaatioon osallistuville aluksille otettuja henkilöitä koskevia henkilötietoja ominaisuuksista, joista on todennäköisesti apua heidän tunnistamisessaan, mukaan lukien sormenjäljet, sekä seuraavat tiedot mutta ei muita henkilötietoja: sukunimi, alkuperäinen sukunimi, etunimet ja mahdolliset salanimet tai peitenimet; syntymäaika ja -paikka, kansalaisuus, sukupuoli, asuinpaikka, ammatti ja olinpaikka; ajokortit, henkilöllisyystodistukset ja passin tiedot. Se voi toimittaa nämä tiedot ja kyseisten henkilöiden käyttämiin aluksiin ja laitteisiin liittyvät tiedot jäsenvaltioiden asianomaisille lainvalvontaviranomaisille ja/tai toimivaltaisille unionin elimille.”
               
            
                  2)
               
               
                  Korvataan 2 a artiklan 5 kohta seuraavasti:
                  ”5.   Siinä määrin kuin 1 kohdassa tarkoitettu tukitehtävä sitä vaatii, EUNAVFOR MED SOPHIA -operaatio voi kerätä, tallentaa ja vaihtaa jäsenvaltioiden, toimivaltaisten unionin elinten, YK:n Libyan-tukioperaation (UNSMIL), Europolin, Interpolin, Frontexin, Kansainvälisen rikostuomioistuimen sekä Amerikan yhdysvaltojen kanssa tietoja, henkilötiedot mukaan luettuina, jotka on kerätty turvallisuusselvitysmenettelyjä varten mahdollisista koulutettavista edellyttäen, että he ovat antaneet suostumuksensa kirjallisesti. Lisäksi EUNAVFOR MED SOPHIA -operaatio voi kerätä ja tallentaa tarvittavia terveys- ja biometrisiä tietoja koulutettavista edellyttäen, että he ovat antaneet suostumuksensa kirjallisesti.”
               
            
                  3)
               
               
                  Korvataan 2 b artiklan 1 kohta seuraavasti:
                  ”1.   Osana tukitehtävää, jonka mukaisesti EUNAVFOR MED SOPHIA -operaatiolla edistetään YK:n asevientikiellon täytäntöönpanoa aavalla merellä Libyan rannikon edustalla, EUNAVFOR MED SOPHIA -operaatiolla kerätään ja vaihdetaan tietoja asianomaisten kumppanien ja virastojen kanssa suunnitteluasiakirjoissa esitettyjen mekanismien välityksellä kattavan meritilannetietoisuuden edistämiseksi sovitulla operaatioalueella, sellaisena kuin se on määritelty asianomaisissa suunnitteluasiakirjoissa. Jos tällaiset tiedot kuuluvat korkeintaan turvallisuusluokkaan ”SECRET UE/EU SECRET”, niitä voidaan vaihtaa asianomaisten kumppanien ja virastojen kanssa neuvoston päätöksen 2013/488/EU (*1) mukaisesti ja tämän päätöksen 12 artiklan 9 kohdan mukaisesti operationaalisella tasolla sovittujen järjestelyjen perusteella noudattaen kaikilta osin vastavuoroisuuden ja osallistavuuden periaatteita. EUNAVFOR MED SOPHIA -operaatio käsittelee saatuja turvallisuusluokiteltuja tietoja ilman mitään erottelua sen henkilöstön välillä ja yksinomaan operatiivisten vaatimusten perusteella.
                  
                     (*1)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).”"
						
               
            
                  4)
               
               
                  Korvataan 2 b artiklan 3 kohta seuraavasti:
                  ”3.   Asiaankuuluvien YK:n turvallisuusneuvoston päätöslauselmien mukaisesti, mukaan lukien YK:n turvallisuusneuvoston päätöslauselma 2292 (2016), EUNAVFOR MED SOPHIA -operaatio voi 2 kohdan mukaisesti tehtävien tarkastusten aikana kerätä ja tallentaa todisteita, jotka liittyvät suoraan Libyaa koskevan aseidenvientikiellon nojalla kiellettyjen tavaroiden kuljettamiseen. Operaatio voi sovellettavan lainsäädännön mukaisesti toimittaa tällaisia todisteita jäsenvaltioiden asianomaisille lainvalvontaviranomaisille ja/tai toimivaltaisille unionin elimille.”
               
            
                  5)
               
               
                  Korvataan 12 artikla seuraavasti:
                  ”12 artikla
                  Tietojen luovuttaminen
                  1.   Korkealla edustajalla on valtuudet luovuttaa nimetyille kolmansille valtioille, kansainvälisille järjestöille ja kansainvälisille virastoille tarvittaessa ja EUNAVFOR MED SOPHIA -operaation tarpeiden mukaisesti operaatiota koskeviin neuvoston käsittelyihin liittyviä EU:n turvallisuusluokittelemattomia asiakirjoja, joita koskee neuvoston työjärjestyksen (*2) 6 artiklan 1 kohdan mukainen salassapitovelvollisuus. PTK nimeää tapauskohtaisesti asianomaiset kolmannet maat, kansainväliset järjestöt ja kansainväliset virastot.
                  2.   Korkealla edustajalla on valtuudet luovuttaa nimetyille kolmansille valtioille, kansainvälisille järjestöille ja kansainvälisille virastoille tarvittaessa ja EUNAVFOR MED SOPHIA -operaation tarpeiden mukaisesti sekä noudattaen kaikilta osin vastavuoroisuuden ja osallistavuuden periaatteita, operaatiota varten tuotettuja EU:n turvallisuusluokiteltuja tietoja päätöksen 2013/488/EU mukaisesti:
                  
                              a)
                           
                           
                              enintään sille tasolle saakka, josta määrätään sovellettavassa, unionin ja asianomaisen kolmannen valtion välillä tehdyssä tietoturvallisuussopimuksessa; tai
                           
                        
                              b)
                           
                           
                              enintään ”CONFIDENTIEL UE/EU CONFIDENTIAL” -tasolle saakka muissa tapauksissa.
                           
                        PTK nimeää tapauskohtaisesti asianomaiset kolmannet maat, kansainväliset järjestöt ja kansainväliset virastot.
                  3.   EUNAVFOR MED SOPHIA -operaatio käsittelee saatuja turvallisuusluokiteltuja tietoja ilman mitään erottelua sen henkilöstön välillä ja yksinomaan operatiivisten vaatimusten perusteella.
                  4.   Korkealla edustajalla on myös valtuudet luovuttaa EUNAVFOR MED SOPHIA -operaation operatiivisten tarpeiden mukaisesti YK:lle EUNAVFOR MED SOPHIA -operaatiota varten tuotettuja EU:n turvallisuusluokiteltuja tietoja ”RESTREINT UE/EU RESTRICTED” -tasolle saakka päätöksen 2013/488/EU mukaisesti.
                  5.   Korkealla edustajalla on valtuudet luovuttaa Interpolille asiaankuuluvia tietoja, mukaan lukien henkilötietoja, EUNAVFOR MED SOPHIA -operaation operatiivisten tarpeiden mukaisesti.
                  6.   Ennen unionin ja Interpolin välisen sopimuksen tekemistä EUNAVFOR MED SOPHIA -operaatio voi vaihtaa tällaisia tietoja jäsenvaltioiden Interpolin kansallisten keskustoimistojen kanssa EU:n operaation komentajan ja asianomaisen kansallisen keskustoimiston johtajan välillä sovittavien järjestelyjen mukaisesti.
                  7.   Korkealla edustajalla on erityisten operatiivisten tarpeiden vuoksi valtuudet luovuttaa Libyan laillisille viranomaisille EUNAVFOR MED SOPHIA -operaatiota varten tuotettuja EU:n turvallisuusluokiteltuja tietoja ”RESTREINT UE/EU RESTRICTED” -tasolle saakka päätöksen 2013/488/EU mukaisesti.
                  8.   Korkealla edustajalla on valtuudet tehdä tarvittavat järjestelyt tähän päätökseen sisältyvien, tietojen vaihtamista koskevien säännösten panemiseksi täytäntöön.
                  9.   Korkea edustaja voi siirtää tietojen luovuttamista koskevat valtuudet sekä valtuudet sopia tässä päätöksessä tarkoitetuista järjestelyistä EUH:n virkamiehille, EU:n operaation komentajalle tai EU:n joukkojen komentajalle päätöksen 2013/488/EU liitteessä VI olevan VII jakson mukaisesti.
                  
                     (*2)  Neuvoston päätös 2009/937/EU, tehty 1 päivänä joulukuuta 2009, neuvoston työjärjestyksen hyväksymisestä (EUVL L 325, 11.12.2009, s. 35).”"
						
               
            2 artikla
      Tämä päätös tulee voimaan päivänä, jona se hyväksytään.
      
         Tehty Brysselissä 19 päivänä joulukuuta 2016.
         
            
               Neuvoston puolesta
            
            
               Puheenjohtaja
            
            L. SÓLYMOS
         
      
      
         (1)  Neuvoston päätös (YUTP) 2015/778, annettu 18 päivänä toukokuuta 2015, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) (EUVL L 122, 19.5.2015, s. 31).
      
         (2)  Neuvoston päätös (YUTP) 2016/993, annettu 20 päivänä kesäkuuta 2016, keskisen Välimeren eteläosassa toteutettavasta Euroopan unionin sotilasoperaatiosta (EUNAVFOR MED SOPHIA -operaatio) annetun päätöksen (YUTP) 2015/778 muuttamisesta (EUVL L 162, 21.6.2016, s. 18).